President verdedig grootte van sy kabinetPres. Cyril Ramaphosa antwoord vrae in die nasionale raad van provinsies (Foto: Elmond Jiyane/GCIS) Pres. Cyril Ramaphosa sê die grootte en samestelling van die uitvoerende raad moet gelei word deur die behoeftes van die land. “In hierdie oomblik in ons land se geskiedenis, waar ons dringende ontwikkelingsbehoeftes het, waar ons die verwoestende nalatenskap van apartheid ongedaan moet maak, het ons ŉ aktiewe en bekwame ontwikkelingstaat nodig,” het hy gesê in reaksie op ŉ vraag van die VF Plus in die nasionale raad van provinsies. “Ons het ŉ staat nodig wat die hulpbronne en vermoë het om uitdagings soos armoede, werkloosheid, ongeletterdheid, ŉ gebrek aan maatskaplike infrastruktuur en ŉ groot siektelas kan takel. Terselfdertyd moet daar rekenskap gehou word met beskikbare hulpbronne. Waar dit moontlik is om ministers, departemente en ander staatsentiteite te rasionaliseer sonder om die uitkoms te raak, moet ons dit doen.” Die president sê met die aanvang van hierdie administrasie in 2019 is die getal ministers van 34 na 28 verminder. “Ons het ŉ aantal ministeries gekombineer, byvoorbeeld om handel en nywerheid te kombineer met ekonomiese ontwikkeling; hoër onderwys en opleiding met wetenskap en tegnologie; omgewingsake met bosbou en visserye; landbou met grondhervorming en landelike ontwikkeling, ensovoorts. Ons moet erken dat ŉ land se behoeftes mettertyd verander en dat ons uit ervaring moet leer.” Ramaphosa sê die twee nuwe ministers wat hy vroeër vandeesmaand aangekondig het, sal reageer op spesifieke behoeftes wat die land tans beleef. “Soos wat ek in die staatsrede verduidelik het: ons het ŉ minister nodig wat ons reaksie op die kragkrisis kan koördineer en kan bestuur. Dit is ŉ tydelike posisie en die minister sal slegs in dié amp aanbly solank as wat dit nodig is om die krisis op te los. “Die tweede nuwe minister vir beplanning, monitering en evaluering, spruit uit ŉ besef dat ons ŉ toegewyde fokus nodig het om seker te maak dat die regering doeltreffend die programme implementeer wat die basis vorm van ons prioriteite en in staat is om probleme te takel soos wat dit voorkom.” Die president sê dit is nie nodig dat enige van dié ministers hul eie departemente moet kry nie. “Die minister van elektrisiteit sal met die betrokke departemente en entiteite saamwerk om die energie-aksieplan te implementeer; en die minister van beplanning, monitering en evaluering sal verantwoordelik wees vir die bestaande departement van beplanning, monitering en evaluering.” Die president sê sy kabinet gaan voort met die proses om ŉ bekwame staat te bou met entiteite wat waarde toevoeg tot die regering se plan van aksie. “In al hierdie werk maak ons staat op bewyse, ervaring en beskikbare hulpbronne. Ons stem saam dat ons ŉ doeltreffende en soepel regering moet hê, maar as ons te veel fokus op die getal mense, kan ons die punt, om in die eerste plek ŉ bekwame staat te hê, uit die oog verloor.”